Že zadnji teden počitnic sem bila neučakana. Letos se je namreč gradil nov šolski prizidek. Med poletjem sem velikokrat obhodila gradbišče. Zanimivo je bilo opazovati gradnjo, kako stavba rase in se širi. Zunanjost mi je bila že takrat všeč. Vse te različne barve na fasadi, velika okna in res lep vhod. Kako težko sem pričakovala prvi šolski dan, novo šolo sem čim prej želela videti tudi od znotraj.

Prvi šolski dan sem čakala pred novim vhodom. Sonce je vzhajalo in naredilo rumeno barvo fasade še lepšo. Kljub temu da sem bila polna pričakovanj, me je bilo malce strah tega, kako se bom znašla in kako bo vse skupaj potekalo.

Takoj ko sem prestopila prag šole, sem spoznala, da je ves moj strah zaman. Pred mano so se odpirala vrata v lep, nov hodnik. Vse je dišalo po novem. S pogledom sem oplazila prostor z garderobnimi omaricami in takoj so mi postale všeč. Molče, a z navdušenjem smo se vzpenjali po svetlem, širokem stopnišču.

Naša matična učilnica je v novem prizidku. Tako velika je, strop je res visok in skozi okna prihaja veliko naravne svetlobe. Všeč mi je tudi dvorana z odrom in drsna vrata, ki ločujejo učilnice.

Do zdaj sem se že nekajkrat izgubila, zavila na napačen hodnik, čakala pred napačnimi vrati. Ampak počasi se navajam. Vsi se.

In čeprav sem rada v novem delu in mi je res všeč, imam rada občutek, ki me obda, ko stopim nazaj v stari del. Spomnim se, kako je bilo, ko sem prvič stala tam. Ničesar nisem vedela, vse je bilo novo in veliko. Po tistih hodnikih sem hodila vsa prejšnja leta. Upam, da se bom kmalu znašla tudi v novem prizidku.

Ponosna sem, da sem del zgodbe, ki jo piše naša osnovna šola.

**Eva Rupar, 9. b**